REPUBLIKA SRBIJA

NARODNA SKUPŠTINA

Odbor za pravosuđe, državnu

upravu i lokalnu samoupravu

07 Broj: 06-2/60-25

20. maj 2025. godine

B e o g r a d

**Z A P I S N I K**

**TREĆE SEDNICE ODBORA ZA PRAVOSUĐE, DRŽAVNU UPRAVU**

**I LOKALNU SAMOUPRAVU, ODRŽANE 13. MAJA 2025. GODINE**

Sednica je počela u 12,00 časova.

Sednicom je predsedavao dr Uglješa Mrdić, predsednik Odbora.

Sednici su prisustvovali članovi Odbora: Dragan Nikolić, Jasmina Palurović, Biljana Ilić Stošić, Lidija Načić, Đorđe Komlenski, Nataša Milić Milaš, Risto Kostov, Ana Krstić, Verica Milanović i prof. dr Jelena Jerinić.

Sednici su prisustvovali i: Goran Spasojević, zamenik člana Jovana Palalića i Boris Bajić, zamenik člana prof. dr Balinta Pastora.

Sednici nisu prisustvovali članovi Odbora: Pavle Grbović, Aleksandar Ivanović, Filip Tatalović i Dejan Šulkić, kao ni njihovi zamenici.

Sednici su prisustvovali Dejan Damjanović, direktor Agencije za sprečavanje korupcije i Nataša Božić, sekretar Agencije za sprečavanje korupcije.

Sednici je prisustvovala i narodna poslanica dr Tijana Perić Diligenski koja nije član Odbora.

Pre utvrđivanja dnevnog reda predsednik Odbora je obavestio članove i zamenike članova Odbora da nije bilo primedbi u pisanoj formi na Zapisnik Druge sednice Odbora, pa je stavio na glasanje, a članovi i zamenici članova Odbora su **većinom glasova** usvojili Zapisnik Druge sednice održane 28. februara 2025. godine.

Predsednik Odbora je obavestio članove i zamenike članova Odbora da je, na osnovu članova 82. i 92. stav 2. i 4. Poslovnika Narodne skupštine Verica Milanović, članica Odbora, zajedno sa narodnom poslanicom dr Tijanom Perić Diligenski podnela predlog da se dnevni red Treće sednice Odbora dopuni tačkom „Zahtev za razrešenje direktora Agencije za sprečavanje korupcije“, pa je stavio na glasanje navedeni predlog. Članovi i zamenici članova Odbora **većinom glasova** **nisu usvojili** predloženu dopunu dnevnog reda.

Članovi i zamenici članova Odbora su **većinom glasova** utvrdili sledeći

D n e v n i r e d :

1. Davanje saglasnosti na Pravilnik o unutrašnjem uređenju i sistematizaciji radnih mesta u Službi Agencije za sprečavanje korupcije, koji je dostavila Agencija za sprečavanje korupcije (02-475/25 od 17. marta 2025. godine).

**PRVA TAČKA:** Davanje saglasnosti na Pravilnik o unutrašnjem uređenju i sistematizaciji radnih mesta u Službi Agencije za sprečavanje korupcije, koji je dostavila Agencija za sprečavanje korupcije (02-475/25 od 17. marta 2025. godine).

Predsednik Odbora je obavestio članove i zamenike članova Odbora da je članom 30. stav 3. Zakona o sprečavanju korupcije propisano da se unutrašnje uređenje i sistematizacija radnih mesta u Službi Agencije za sprečavanje korupcije (u daljem tekstu: Agencija) uređuju aktom koji donosi direktor Agencije, po pribavljenom mišljenju Veća Agencije i uz saglasnost Odbora Narodne skupštine nadležnog za poslove državne uprave, te da je direktor Agencije dopisom od 17. marta 2025. godine Odboru za pravosuđe, državnu upravu i lokalnu samoupravu dostavio Predlog pravilnika o unutrašnjem uređenju i sistematizaciji radnih mesta u Službi Agencije za sprečavanje korupcije (u daljem tekstu: Pravilnik), kao i mišljenje Veća Agencije.

**Dejan Damjanović** je predstavio Pravilnik, navodeći da je Pravilnik dobio pozitivno mišenje Veća Agencije dana 11. marta 2025. godine i da su predlože izmene nužne radi svrsishodnijeg uređenja, bolje organizacije poslova, ekonomičnosti i unapređenja efikasnosti u obavljanju poslova iz nadležnosti Agencije. Ukazao je da u Pravilniku nema značajnih izmena u odnosu na postojeću unutrašnju organizaciju Agencije i da je u pitanju racionalnija i efikasnija preraspodela poslova između unutrašnjih organizacionih jedinica i kao primer naveo Sektor za pravne poslove i lobiranje koji je obuhvatao više grupa nesrodnih poslova zbog čega je podeljen na dva sektora (Sektor za procenu rizika od korupcije u propisima, lobiranje i predstavke i Sektor za kadrovske i pravne poslove).

Rekao je da je Pravilnikom formiran i Sektor za istraživanje i analitiku, imajući u vidu da su unutrašnje jedinice za istraživanje korupcije i analitiku neopravdano funkcionisale u različitim sektorima, i da će na predloženi način analitikom biti pokriven rad svih sektora u Agenciji. Ostale novine u Pravilniku odnose se na preoblikovanje postojećih unutrašnjih organizacionih jedinica, redefinisanje brojnosti i kvaliteta radnih mesta.

Detaljno je obrazložio novu organizacionu šemu Agencije za sprečavanje korupcije.

Nakon uvodnog izlaganja predsedavajući je otvorio raspravu u kojoj su učestvovaliVerica Milanović, Dejan Damjanović, Jelena Jerinić, Đorđe Komlenski, Tijana Perić Diligenski, Dragan Nikolić, Risto Kostov, Biljana Ilić Stošić i Boris Bajić.

**Verica Milanović** je izjavila žaljenje u vezi sa neprihvatanjem njenog predloga za dopunu dnevnog reda i iznela stav da bi kroz raspravu u vezi sa tom tačkom dnevnog reda direktor Agencije otklonio sumnje u vezi sa njegovim radom, koje su je motivisale da podnese takav predlog.

Podsetila je članove i zamenike članova Odbora da je Agencija, od osnivanja 2010. godine, više puta menjala pravilnik, uz navođenje obrazloženih razloga, ali da su, po njenom mišljenju, izostajali rezultati u radu Agencije.

Ukazala je na izraženu korupciju u oblasti javnog sektora i njen ključni uticaj na loše rezultate u opštem društvenom razvoju, kao i na nedovoljno ukazivanje pažnje predstavkama građana u pojedinim slučajevima u kojima je postojala sumnja u koruptivne aktivnosti javnih funkcionera.

Iznela je stav da donošenje Pravilnika neće doprineti efikasnijem radu Agencije u aktivnostima sprečavanja korupcije, imajući u vidu da je Agencija svojom praksom prerasla u organ koji štiti javne funkcionere umesto da ih nadzire i kontroliše.

**Dejan Damjanović** je osporio pojedine primedbe koje je iznela Verica Milanović i tom prilikom ukazao na prirodu delatnosti Agencije koja poseduje preventivne, a ne represivne funkcije. Naglasio je kao bitno pitanje jačanja integriteta kroz brojne obuke koje je Agencija sprovela, kao i na programe edukacije učenika i studenata, koji su zaključeni sa Ministarstvom prosvete i releventnim zavodima.

Smatra da nisu osnovane primedbe koje se tiču broja zaposlenih u Agenciji i da je planirano raspisivanje konkursa za nedostajuća radna mesta, ali da je problem mali odziv i mala prolaznost na konkursima za radna mesta u Agenciji, kao i na odliv kadrova.

Naglasio je da Agencija strogo vodi računa o upravljanju svojim sredstvima, koja se, po njegovim rečima, namenski i propisno koriste.

Ukazao je i na potpunost i ažurnost baze podataka Agencije, na sprovedene redovne i vanredne kontrole od strane Agencije, kao i prisustvo javnosti u tim postupcima.

Istakao je da Agencija postupa po svim predstavkama koje su joj podnete, kao i da se u slučaju nenadležnosti Agencija obraća nadležnom organu radi daljeg postupanja, o čemu obaveštava podnosioca predstavke.

**Jelena Jerinić** je iznela stav da je bilo potrebno dopuniti dnevni red predloženom tačkom, kako bi se omogućila neposrednija diskusija o stanju korupcije i o radu Agencije.

Zatražila je objašnjenje o razlozima za postojanja v.d. stanja za većinu pomoćnika direktora Agencije.

Ukazala je na rezultate istraživanja o stavu stanovništva u vezi sa stanjem korupcije u Republici Srbiji, prema kojima za većinu ispitanika korupcija predstavlja veliki problem u društvu i koja je u stalnom porastu.

Istakla je da je položaj Republike Srbije na globalnoj listi indeksa percepcije korupcije veoma loš i da je Republika Srbija od 2012. do 2024. godine pala za 25 mesta, te danas zauzima 105-tu poziciju.

Ukazala je na primere korupcije koji se odnose na poreklo imovine pojedinih nosilaca javnih funkcija i na verodostojnost podataka koji se nalaze u registru Agencije, te se zapitala da li su javni funkcioneri prošli obuke kojih se dirktor Agencije dotakao u svom izlaganju.

**Đorđe Komlenski** je izneo stav da će novi Pravilnik doprineti prevenciji u sprečavanju korupcije kroz planirane obuke javnih funkcionera, ali da je za dostizanje željenih rezultate potreban određen protok vremena.

Rekao je da Agenciji treba dati veća ovlašćenjai mogućnost sprovođenja represivnijih mera, što bi uticalo na kvalitet njenog rada.

Pohvalio je način rada Agencije u slučajevima davanja saglasnosti javnim funkcionerima za obavaljanje drugih funkcija.

**Tijana Perić Diligenski** je iznela stav da izmena Pravilnika otvara mogućnosti za zbrinjavanje politički podobnih lica. Osudila je zadržavanje v.d. statusa većine pomoćnika direktora Agencije u dužem vremenskom periodu. Negativno je ocenila rad Veća Agencije, imajući u vidu broj rešenih predmeta na mesečnom nivou. Iznela je stav da je Agencija saradnik političkoj korupciji, s obzirom na to da nije preduzela ništa u vezi sa padom nadstrešnice na železničkoj stanici u Novom Sadu.

**Jelena Jerinić** je upitala da li Agencija ima u planu da kadrovski ojača sektor u čiji delokrug spada izrada nacrta krivičnih prijava i izveštaja koji se podnose javnim tužilaštvima, imajući u vidu da se krivične prijave koje su podnete od strane Agencije uglavnom odbacuju ili se donose oslobađajuće odluke po tim krivičnim prijavama ili se pokrenuti krivični postupci obustavljaju. Takođe, upitala je koliko zaposlenih iz Agencije prati lokalne izbore u Zaječaru i Kosjeriću i na koji način će pratiti funkcionersku kampanju Srpske napredne stranke na tim lokalnim izborima.

**Dejan Damjanović** je na primedbe Jelene Jerinić ukazao da je glavna aktivnost Agencije podnošenje prekršajnih prijava, a da je većina postupaka po krivičnim prijavama koje je podnela Agencija konačno rešena primenom instituta odlaganja krivičnog gonjenja.

Naveo je da je Agencija na sve predstavke građana odgovorila i da u tom pogledu nema privilegovanih kategorija građana.

Osvrnuo se na primedbe o podacima o globalnom pozicioniranju Srbije u suzbijanju korupcije i istakao da je aktivnost Agencije u pogledu implementacije standarda usporena imajući u vidu da je Vlada bila u tehničkom madnatu u prethodnom periodu i da zakoni, koji su neophodni u toj oblasti, nisu mogli biti doneti u Narodnoj skupštini.

Saopštio je da su planirane edukacije za lokalne izbore u Zaječeru i Kosjeriću, ali da se čeka objavljivanje izbornih lista kako bi saznali ko su učesnici izbora.

Ukazao je na slabu zainteresovanost pozvanih lica za obuke javnih funkcionera.

**Dragan Nikolić** je pozituvno ocenio predlaganje nove oraganizacije i sistematizacije radnih mesta u Agenciji, ali je i ukazao na problem niskih plata u državnim organima. Osvrnuo se na primedbe opozicionih članova Odbora i tom prilikom pozvao sve građane koji imaju saznanja o koruptivnim aktivnostima određenih javnih funkcionera da ih prijave, ukoliko postoji određeni relevantni stepen sumnje koji treba da bude potkrepljen određenim dokazima.

Podržao je aktivnosti Agencije u daljem suzbijanju korupcije.

**Risto Kostov** je izneo stav da će novi Pravilnik uticati na povećanje produktivnosti rada Agencije. Pohvalio je posvećenost u radu direktora Agencije i pozvao da se što pre angažuju neophodni kadrovi radi postizanja boljeg kvaliteta rada.

**Biljana Ilić Stošić** je ukazala da se novim Pravilnikom ne izlazi iz postojećeg kadrovskog plana Agencije, da nije ukazana potreba za većim finansiranjem Agencije i time pohvalila odgovoran pristup u upravljanju Agencijom.

Posebno je pohvalila područnu jedinicu Agenije u Kragujevcu, imajući u vidu da su građani, koji su bili upućeni na njene usluge, naišli na profesionalni pristup zaposlenih.

**Boris Bajić** je istakao da se Agencija u radu kreće u granicama svoje nadležnosti. Pohvalio je edukativne aktivnosti Agencije koje sprovodi kroz obuke javnih funkcionera. Pozitivno je ocenio otvaranje područnih jedinica Agencije, što je u skladu sa povećanjem neposrednijeg rada Agencije sa građanima, a posebno je pohvalio rad područne jedinice iste u Novom Sadu.

Kako se više niko nije javio za reč predsednik Odbora je zaključio raspravu i stavio na glasanje predlog da Odbor donese Odluku kojom se daje saglasnost na Pravilnik o unutrašnjem uređenju i sistematizaciji radnih mesta u Službi Agencije za sprečavanje korupcije Broj: 110-00-0002/25-01 od 07. marta 2025. godine, koji je predložio direktor Agencije za sprečavanje korupcije, po pribavljenom pozitivnom mišljenju Veća Agencije za sprečavanje korupcije (Mišljenje Veća Agencije za sprečavanje korupcije broj 014-011-00-0089/25-02 od 11. marta 2025. godine).

Članovi i zamenici članova Odbora su **većinom glasova** prihvatili navedeni predlog.

Sednica je završena u 13,30 časova.

SEKRETAR PREDSEDNIK

Sanja Pecelj dr Uglješa Mrdić